**DFP felsőbb éves ösztöndíjasok megélhetési és lakhatási támogatásának odaítélése**

**Intézményi felhívás**

**Általános információk**

* **Szabályzati hivatkozás:** MSZ IV.1. Az ösztöndíjasok juttatásai és VHÚ IV.1.B.
* Döntéshozatalra az ösztöndíjas oktatási intézménye (MATE) jogosult. A döntés **egy tanévre szól,** de egyszeri igénylés nyomán, **ösztöndíjas jogviszonyuk teljes további tartamára** nyerhetik el a támogatást a **doktori** képzésben résztvevők és a **szociálisan rászorulók.**
* A megélhetési és lakhatási támogatást **szociális és kiválósági alapon** lehet igényelni, de a támogatás -- mindkét alapon sikeres igénylés esetén is -- csak egyik alapon elnyerhető (mindkét alapon sikeres igénylés esetén szociális alapon).
* Támogatott igénylés esetén a fogadó intézmény **megélhetési és lakhatási támogatást is folyósít (egyben).**
* A **lakhatási támogatás lehetséges formái:** A lakhatási támogatást a hallgató igényelheti kollégiumi elhelyezés, vagy kifizetés formájában, amennyiben az intézmény kollégiumi elhelyezést is tud biztosítani. A felsőbb éves hallgató kollégiumi férőhely igénylésének feltételei: a) kollégiumi jelentkezési lap adott tanév július 30-ig történő leadása b) legutolsó lezárt féléves tanulmányi eredménye évfolyamátlag feletti legyen c) korábbi kollégiumi tartózkodása során szabálykövető magatartást, jó magaviseletet tanúsít, melyet a kollégiumi pontrendszer megerősít.
* A megélhetési támogatás **összege** 43700 Ft/fő/hó, vagy doktori képzés 1. szakaszában 140000 Ft/fő/hó, annak második szakaszában 180000 Ft/fő/hó. A lakhatási támogatás összege 40000 Ft/fő/hó.
* Amennyiben az ösztöndíjas nem kollégiumot vesz igénybe, az igényelhető összeg egyben jár, összege: 83700 Ft/fő/hó, vagy doktori képzés 1. szakaszában 180000 Ft/fő/hó, annak második szakaszában 220000 Ft/fő/hó.
* Az igénylés **benyújtásának** **módja: Neptun kérvény** formájában, **határideje: szeptember 10.**
* A döntésről **értesítés módja: Neptun-üzenetben és emailben kiküldött intézményi határozat formájában,** melyet az Intézmény az ösztöndíjszerződés mellékleteként a hallgató személyi anyagai között rögzít. **Határideje: döntést követő 8 napon belül, legkésőbb október 5-ig.**
* A döntésről az intézmény a határozat megküldésével, a döntést követő 8 napon belül **értesíti a TKA-t is.**
* A szakmai alapozó és a nyelvi előkészítőképzésre járó ösztöndíjasok az első szakmai évfolyamra kerülve, **igénylés esetén** automatikusan részesülnek a támogatásban egy évre. (Féléves alapozó esetén is az első teljes tanév értendő).

**A szociális alapú támogatás kritériumai:**

* **Szociális alapú megítélés esetén a hallgatónak nyilatkoznia kell**, hogy a támogatási kritériumok valamelyikének megfelel, a **nyilatkozat** benyújtható magyarul vagy angolul.
* Bármely alábbi kategóriába tartozó személy **automatikusan** elnyeri a juttatást.

**nagycsaládos:** az a hallgató, akinek legalább két eltartott testvére vagy három gyermeke van, vagy legalább két kiskorú gyermeknek a gyámja

**árva:** az a 25 évnél fiatalabb hallgató, akinek mindkét szülője, illetve vele egy háztartásban élt hajadon, nőtlen, elvált vagy házastársától külön élt szülője elhunyt és nem fogadták örökbe

**félárva:** az a 25 évnél fiatalabb hallgató, akinek egy szülője elhunyt és nem fogadták örökbe

**családfenntartó:** az a hallgató, akinek legalább egy gyermeke van

**fogyatékkal élő:** fogyatékossága miatt állandó vagy fokozott felügyeletre, gondozásra szorul, illetve aki fogyatékossága miatt rendszeresen személyi és/vagy technikai segítségnyújtásra és/vagy szolgáltatásra szorul

**egészségi állapota miatt rászorult:** munkaképessége korlátozott és/vagy egészségkárosodást szenvedett, állapota rendszeres orvosi/pszichológusi ellátást és/vagy gyógyszeres kezelést igényel

**A kiválósági alapú támogatás kritériumai az alábbiak szerint**

* Az igénylő kiválósági alapú támogatást abban az esetben nyerhet el, ha évente legalább három alkalommal részt vesz a KKM és a TKA által szervezett DFP rendezvényeken. A 2022-es igényléskor a TKA kuratóriumi döntése alapján ezt a szempontot nem kell figyelembe venni!
* Az alábbiak egyike teljesül:
* az ösztöndíjas összesített korrigált kreditindexe meghaladja a képzésén tanulók (a magyar és idegen nyelvű képzéseken tanulók eredményét egyaránt figyelembe véve) összesített korrigált kreditindexének átlagát,

**VAGY**

* intézményi tudományos diákköri konferencián vagy az Országos Tudományos Diákköri Konferencián helyezést ér el, különdíjat kap.
* **kiválósági (teljesítmény) alapú megítélés** esetén nincs szükség igazoló dokumentumok (academic transcript) benyújtására. A megfelelést az intézmény saját hatáskörben ellenőrzi.